ธปท.เสนออัตราเก็บเงินใหม่จากแบงก์ใช้หนี้กองทุนฯ
ธปท.เผยจะเสนอกรอบการเก็บเงินนำส่งอัตราใหม่ ที่คาดว่าจะสูงกว่า 0.4% เล็กน้อย เพื่อให้เพียงพอจะนำไปใช้หนี้กองทุนฟื้นฟูฯ
12 ม.ค. 2555

ธปท.เผยจะเสนอกรอบการเก็บเงินนำส่งอัตราใหม่ ที่คาดว่าจะสูงกว่า 0.4% เล็กน้อย เพื่อให้เพียงพอจะนำไปใช้หนี้กองทุนฟื้นฟูฯ
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า การหารือร่วมกับธนาคารพาณิชย์ในค่ำวันนี้ธปท.จะนำกรอบตัวเลขการจัดเก็บเงินนำส่งที่คาดว่าจะเก็บเพิ่มจากธนาคารพาณิชย์ ซึ่งเป็นอัตราใหม่ที่ธปท.ทำการบ้านไว้ ไปหารือกับธนาคาร และจะรับฟังความเห็นจากทางธนาคารด้วย เพื่อให้ได้ข้อสรุปในเบื้องต้นบ้าง จะได้นำข้อสรุปเหล่านี้กลับไปหารือกับรมว.คลังต่อไป 
“ตัวเลขอัตราที่จะเสนอเก็บจากแบงก์ คาดว่าคงสูงกว่าอัตราปัจจุบันที่ 0.4% เล็กน้อย เพื่อให้เพียงพอในการนำไปชำระหนี้กองทุนฟื้นฟูฯ ทั้งส่วนเงินต้นและดอกเบี้ยในแต่ละปี ขณะเดียวกันก็ไม่ให้แบงก์ผลักภาระไปให้ประชาชนที่เป็นลูกค้า ให้กระทบผู้บริโภคน้อยที่สุด ถือเป็นรอบแรกที่จะหารือกับแบงก์ก่อน”นายประสารกล่าว
ทั้งนี้ พ.ร.ก.การโอนหนี้กองทุนฟื้นฟูฯมาให้ธปท.ดูแล เพื่อไม่ให้เป็นภาระงบประมาณในแต่ละปีตามนโยบายรัฐบาลนั้น ปัจจุบันหนี้กองทุนฟื้นฟูฯมีหนี้เงินต้นเหลืออยู่จำนวน 1.14 ล้านล้านบาท มีภาระดอกเบี้ยที่ต้องจ่ายในแต่ละปีเฉลลี่ยอยู่ที่ประมาณ 4.5 หมื่นล้านบาท